Tshwane om middernag sonder burgemeesterRandall Williams, burgemeester van Tshwane. (Foto: Twitter) Net soos Aspoestertjie sal die Tshwane metro se burgemeester, Randall Williams, om middernag sy pos verlaat. Williams van die DA het Maandagoggend as burgemeester van Tshwane bedank. Die bedanking tree Maandag om middernag in werking. “Ek bedank vandag omdat ek glo dit is in die beste belang vir die voortgesette stabiliteit van die koalisie in die stad. Om die uitvoerende burgemeester van die hoofstad te wees, was nie sonder sy probleme nie, maar ek het elke uitdaging wat oor my pad gekom het in die uitvoering van my pligte aangegryp,” sê Williams. “Ek bedank nie vandag uit frustrasie, wrok of woede nie, maar in vrede met die wete dat ek ŉ ongelooflike geleentheid gegee is en dat ek my pligte na die beste van my vermoëns nagekom het.” Williams is aanvanklik in Oktober 2020 as burgemeester verkies voordat hy in November 2021 herverkies is. Raadslede van die ANC het Williams in Augustus verlede jaar probeer onttroon nadat ŉ verslag oor die moontlike verhuring van grond vir die vestiging van ŉ alternatiewe kragbron vir Pretoria ŉ herrie ontketen het. Die raadslede het egter eindelik die aftog geblaas en uit ŉ raadsvergadering gestap met die gevolg dat hul eie mosies van wantroue in burgemeester Randall Williams nie gedebatteer kon word nie. Williams het onlangs ook onder erge kritiek deurgeloop nadat Tshwane in Januarie ŉ gekwalifiseerde oudit ontvang het. Die metro se finansiële hoof is intussen gepos, maar Williams se kop is ook sedertdien geëis. Hou Maroela Media dop vir meer.